Në një konferencë për shtyp, Abramov ka bërë me dije se kompania prestigjoze ruse shpreson në një bashkëpunim të leverdisshëm me Shqipërinë.
"Ju siguroj se "Gazprom" është e interesuar që bashkëpunimi me Shqipërinë të jetë i leverdisshëm në mënyrë të ndërsjelltë. Nëse qeveria e re që do dalë nga zgjedhjet parlamentare të sivjetshme do të mbajë qëndrim konstruktiv, ne do jemi të gatshëm të shikojmë mundësinë e pjesëmarrjes në tenderin e "Albpetrolit"", ka deklaruar Abramov.
Ai ka theksuar se ambasada ruse në Tiranë, sikurse cdo ambasadë ruse në vendet e tjera të botës, përpiqet që të afrojë investitorët në Shqipëri. Turizmi, sipas tij, është një nga fushat e preferuara të kompanive ruse.
"Mund të them se për një gjë të tillë po mendohet dhe ka tre kompani ruse të intresuara për të shtuar numrin e turistëve rusë gjatë 2013-ës. Pengesa politike këtu nuk kemi", ka thënë ambasadori.
I pyetur nga gazetarët lidhur me çështjen e Kosovës dhe mosnjohjen e saj nga Rusia, Abramov ka thënë se, është e drejtë e çdo shteti të vendosë në bazë të interesave të tij.
Ai ka shprehur mbështetjen e Moskës për dialogun e ndërmjetësuar nga BE, ndërkohë që është shprehur kundër nacionalizmit, fenomen që sipas tij mund të çojë në ndryshimin e kufijve.
"Patriotizmi është diçka e kuptueshme dhe për ne. Ndërsa nacionalizmi është i rrezikshëm se mund të kalojë tek çështja e ndryshimit të kufijve. Kategorikisht kjo është e papranueshme, duke marrë parasysh termin e sallatës ballkanase dhe terrenin e paqëndrueshëm. Ministri i Punëve të Jashtme të Rusisë ka thënë më herët se është diçka e papranueshme jo vetëm për interesat e Rusisë, por edhe të çdo shteti tjetër", ka shtuar Abramov.(LajmeShqip.com)